Yesu Na Yoo Okulafo lɛ Onia Lɛ (Marko 12) | Yesu Wala Shihilɛ\nMATEO 23:25–24:2 MARKO 12:41–13:2 LUKA 21:1-6\nYESU TEE NƆ EWIE ESHI JAMƆŊ HIƐNYIƐLƆI LƐ\nABAAKPÃTÃ SƆLEMƆWE LƐ HIƐ\nYOO OKULAFO OHIAFO KO KƐ KAPƐJI ENYƆ TSU ONIA\nNaagbee gbi ni Yesu tee sɔlemɔwe lɛ, etee nɔ ekpa woloŋmalɔi kɛ Farisifoi ni feɔ osato lɛ ahe mama, ni etsɛ amɛ yɛ faŋŋ akɛ osatofoi. Ekɛ mfonirifeemɔŋ wiemɔi tsu nii ekɛɛ: “Nyɛtsuɔ kpulu kɛ kã he, shi amɛmligbɛ lɛ, amɛyimɔ obɔbɔ kɛ amimyeli kɛ nii ni afeɔ kɛtekeɔ nɔ. Farisifonyo shwilafo, hã kpulu lɛ kɛ kã lɛ mli atse klɛŋklɛŋ, bɔ ni afee ni ehe hu atse.” (Mateo 23:25, 26) Kɛ́ eba lɛ nibii ni Mla lɛ biɔ ni afee koni he atse kɛ kponɔgbɛ nifeemɔi agbɛfaŋ lɛ, Farisifoi lɛ kɛshwɛɛɛ kwraa, shi amɛkuɔ amɛhiɛ amɛshwieɔ amɛmligbɛ gbɔmɔ ni ji bɔ ni amɛji diɛŋtsɛ lɛ nɔ, ni agbɛnɛ hu, amɛhãaa amɛtsuii amli atse.\nNɔ kroko hu ni amɛfeɔ ni hãa anaa akɛ amɛji osatofoi ji, amɛmamɔɔ ni amɛwulaa gbalɔi lɛ agbohii abui lɛ. Shi taakɛ Yesu kɛɛ lɛ, ‘mɛi ni gbe gbalɔi lɛ abii ji amɛ.’ (Mateo 23:31) Ni amɛfee enɛ faŋŋ yɛ Yesu ni amɛtaoɔ amɛgbe lɛ lɛ po mli.​—Yohane 5:18; 7:1, 25.\nNo sɛɛ lɛ, Yesu tsɔɔ nɔ ni baaba jamɔŋ hiɛnyiɛlɔi nɛɛ anɔ kɛ́ amɛtsakeee amɛtsui, ekɛɛ akɛ: “Onufui, shikpãi ashwiei, te nyɛaafee tɛŋŋ nyɛjo Gehena fɔbuu kojomɔ lɛ naa foi lɛ?” (Mateo 23:33) Ashãa jwɛi yɛ Hinom Jɔɔ ni bɛŋkɛ Yerusalem lɛ mli, ni no hewɔ lɛ ebaahã woloŋmalɔi kɛ Farisifoi ni bɛ jeŋba lɛ ana faŋŋ akɛ abaakpãtã amɛhiɛ kɛya naanɔ.\nYesu kaselɔi lɛ baaye enajiaŋ akɛ “gbalɔi kɛ hiɛshikalɔi kɛ maŋ tsɔɔlɔi.” Te mɛi kɛ amɛ baaye ahã tɛŋŋ? Yesu kɛɛ jamɔŋ hiɛnyiɛlɔi lɛ akɛ: “Nyɛbaagbe [mikaselɔi lɛ] ateŋ mɛi komɛi, ni nyɛbaagbe mɛi komɛi hu yɛ tsei jaŋŋi anɔ, ni amɛteŋ mɛi komɛi hu lɛ nyɛkɛ kpelebii baayi amɛ yɛ nyɛkpeehei lɛ, ni nyɛbaawa amɛ yi kɛaajɛ maŋ kome mli kɛaatee maŋ kroko mli, koni jalɔi alá fɛɛ ni ashwie shi yɛ shikpɔŋ lɛ nɔ, kɛjɛ jalɔ Habel lá nɔ, kɛyashi Zakaria, . . . mɔ ni nyɛgbe lɛ . . . lɛ nɔ lɛ aba nyɛnɔ.” Ebɔ amɛ kɔkɔ akɛ: “Lɛɛlɛŋ, miikɛɛ nyɛ akɛ, nibii nɛɛ fɛɛ baaba yinɔ nɛɛ nɔ.” (Mateo 23:34-36) Nakai pɛpɛɛpɛ ji bɔ ni eba lɛ yɛ afi 70 Ŋ.B. be ni Roma asraafoi lɛ bakpãtã Yerusalem hiɛ ni agbe Yudafoi akpei babaoo lɛ.\nBe ni Yesu susuɔ hiɛkpatamɔ nɛɛ he lɛ, ehao lɛ. Ewie kɛ dɔlɛ akɛ: “Yerusalem, Yerusalem, bo mɔ ni ogbeɔ gbalɔi lɛ ni otswiaa mɛi ni atsuɔ amɛ oŋɔɔ lɛ atɛi​—kwɛ bɔ ni mitao shii abɔ akɛ mabua obii lɛ anaa taakɛ wuɔ yoo buaa ebii anaa ewoɔ efiji ashishi lɛ! Shi nyɛsumɔɔɔ. Naa! Ashi nyɛwe lɛ ahã nyɛ.” (Mateo 23:37, 38) Ekolɛ mɛi ni boɔ lɛ toi lɛ enaaa nɔ ni ‘we’ ni etsĩ tã lɛ tsɔɔ. Ani eeenyɛ efee akɛ sɔlemɔwe kpele ni yɔɔ Yerusalem, ni etamɔ nɔ ni Nyɔŋmɔ miibu he lɛ he ewieɔ lɛ?\nYesu kɛfata he akɛ: “Miikɛɛ nyɛ akɛ, kɛjɛ be nɛɛ nɔ kɛyaa lɛ, nyɛnaŋ mi dɔŋŋ kɛyashi be ni nyɛaakɛɛ akɛ, ‘Ajɔɔ mɔ ni baa yɛ Yehowa gbɛ́i mli lɛ!’” (Mateo 23:39) No mli lɛ eetsɛ gbalɛ ni yɔɔ Lala 118:26 lɛ yisɛɛ, he ni kɛɔ akɛ: “Ajɔɔ mɔ ni baa yɛ Yehowa gbɛ́i anɔ lɛ! Wɔjɛɔ Yehowa we lɛ wɔjɔɔ nyɛ.” Ekã shi faŋŋ akɛ, kɛ́ akpãtã sɔlemɔwe ni ama nɛɛ hiɛ lɛ, mɔ ko mɔ ko baŋ mli dɔŋŋ yɛ Nyɔŋmɔ gbɛ́i mli.\nAgbɛnɛ Yesu tee sɔlemɔwe lɛ fã ko ni onia adekai ni su tamɔ tɛtɛrɛmantɛrɛ yɔɔ lɛ. Mɛi kɛ́ onia woɔ adekai nɛɛ amli kɛtsɔɔ bui bibii ni yɔɔ ŋwɛi gbɛ lɛ amli. Yesu na ni Yudafoi srɔtoi miitsu onia, niiatsɛmɛi lɛ kɛ “kapɛji babaoo miiwo mli” akɛ nikeenii. Kɛkɛ ni Yesu na yoo okulafo ohiafo ko ni kɛ “kapɛji bibii enyɔ ni shɛɛɛ nɔ ko” bawo mli. (Marko 12:41, 42) Ŋwanejee ko bɛ he akɛ, Yesu le akɛ okulafo nɛɛ nikeenii lɛ sa Nyɔŋmɔ hiɛ.\nYesu tsɛ ekaselɔi lɛ kɛba eŋɔɔ ni ekɛɛ amɛ akɛ: “Lɛɛlɛŋ, miikɛɛ nyɛ akɛ: Nɛkɛ okulafo ohiafo nɛɛ kɛ pii éwo mli fe mɛi fɛɛ ni kɛ eko ébawo shikatoohe lɛ mli lɛ.” Mɛɛ gbɛ nɔ ekɛ pii wo mli? Yesu tsɔɔ mli akɛ: “Amɛ fɛɛ amɛkɛ nɔ ni amɛná ni eteke nɔ lɛ eko bawo mli, shi lɛ lɛ, ejɛ ehia mli ekɛ nii fɛɛ ni eyɔɔ, nɔ ni ekɛlɛɔ ehe lɛ fɛɛ, bawo mli.” (Marko 12:43, 44) Esoro yoo okulafo nɛɛ susumɔ kɛ nifeemɔ kwraa yɛ jamɔŋ hiɛnyiɛlɔi lɛ ahe!\nBe ni Nisan 11 lɛ baa naagbee lɛ, Yesu shi sɔlemɔwe lɛ nɔ ni ji naagbee nɔ kwraa. Ekaselɔi lɛ ateŋ mɔ kome bo akɛ: “Tsɔɔlɔ, kwɛmɔ! mɛɛ tɛi kɛ tsũi fɛfɛji po nɛ!” (Marko 13:1) Anɔkwa, tɛi ni akɛma sɔlemɔwe lɛ ekomɛi dara waa, ni enɛ fata he eko ni sɔlemɔwe lɛ yɔɔ hewalɛ ni etsɛ nakai lɛ. No hewɔ lɛ eyɛ naakpɛɛ waa akɛ Yesu wie akɛ: “Oona tsũi kpeteŋkpelei nɛɛ? Ashiŋ tɛ kome yɛ eko nɔ yɛ biɛ kɔkɔɔkɔ, ní atsiŋ atswaŋ shi.”​—Marko 13:2.\nBe ni Yesu wie enɛ sɛɛ lɛ, ekɛ ebɔfoi lɛ fo Kidron Jɔɔ lɛ ni amɛkwɔ kɛtee Oliv Gɔŋ lɛ afã ko. Be ni shɛ he ko lɛ, eshwɛ Yesu kɛ ebɔfoi lɛ ateŋ mɛi ejwɛ​—Petro, Andrea, Yakobo, kɛ Yohane. Amɛbaanyɛ amɛna sɔlemɔwe kpele lɛ jogbaŋŋ kɛjɛ he ni amɛyɔɔ yɛ gɔŋ lɛ nɔ lɛ.\nMɛni Yesu fee be ni etee sɔlemɔwe lɛ naagbee nɔ kwraa lɛ?\nMɛni Yesu gba akɛ abaafee sɔlemɔwe lɛ wɔsɛɛ?\nMɛni hewɔ Yesu kɛɛ akɛ yoo okulafo lɛ etsu onia pii fe niiatsɛmɛi lɛ fɛɛ lɛ?\nKɛmaje Mɔ Ko Kɛmaje Mɔ Ko Yesu Naagbee Gbi yɛ Sɔlemɔwe Lɛ\njy yitso 110 bf. 254-255\nAni Ole?—January 2014